钦定古今图书集成/明伦汇编/闺媛典/第371卷 > 《孔丛子》 > 《𢭏衣》梁·武帝
## 钦定古今图书集成/明伦汇编/闺媛典/第371卷 > 《孔丛子》 > 《𢭏衣》梁·武帝

驾言易水北，送别河之阳。沈思惨行镳，结梦在空床。
既寤丹绿谬，始知纨素伤。中州木叶下，边城应早霜。
阴虫日惨烈，庭草复芸黄。金风徂清夜，明月悬洞房。
袅袅同宫女，助我理衣裳。参差夕杵引，哀怨秋砧扬。
轻罗飞玉腕，弱袖低红妆。朱颜日巳兴，盼睇色增光。
𢭏以一匪石，文成双鸳鸯。制握断金刀，叶用如兰芳。
佳期久不归，持此寄寒乡。妾身谁与容，思君苦人肠。